paragraph_text: The Gold Experience je sedamnaesti studijski album američkog glazbenika Princea, a pripisan mu je pod neizrecivim simbolom "Love Symbol", njegovim tadašnjim umjetničkim imenom. Album su 26. rujna 1995. objavile diskografske kuće NPG Records i Warner Bros. Records. U SAD-u je prodan u 500 000 primjeraka i pozicionirao se na šestom mjestu ljestvice Billboard 200, što nije zadovoljilo očekivanja Warner Bros.-a s kojim Prince tada nije bio u najboljim odnosima. Unatoč tome, kritičari su hvalili album i proglasili ga njegovim najboljim albumom nakon Sign o' the Times.